題蘭亭修禊圖
作者：李彭
朝代：宋

paragraphs: 商飈吹漢皋，水滿郎官湖。
狂策上秋興，拂塵觀畫圖。
娟然春風面，觴詠聊歡娱。
中有超絕人，髯髯多髭鬚。
筆端吐奇胸，紫鳳兼天吴。
草木方變衰，安得蘭蕙俱。
生絹如無有，酣放間歌呼。
可憐謝餘杭，沾醉欹坐隅。
詩慳遭重劾，罰酒輸行厨。
遙遙數千里，定交在須臾。
金谷望塵友，鸞鳥何其愚。
嗟彼許敬宗，握筆侍玉除。
將圖來此傳，懸知不相如。
畫中見勝韻，真欲誅姦諛。
臨風增想像，候鴈度晴虛。